Läänes räägiti alguses ka Moskva võimu aktiivsemast tagasirullimisest.  Selleks andis ainulaadse võimaluse Ungari ülestõus - ja tagasirullijad paljastusid armetute bluffijatena või siis kainete küünikutena, kes omaenda juttugi polnud tõsiselt võtnud. Ungari 1956 oli läänemaailma jaoks viimane tagasirullimise võimalus. Hiljem riskinuks see vallandada sellise tuumasõja, mis võinuks hävitada mõlema poole suurlinnad. Milleks sellega riskida, kui võita polnud lääne seisukohast midagi peale heateo idaeurooplastele? Kui neilegi. Vähemalt üksvahe oli ju ka Tallinn USA rakettide automaatsete  märklaudade hulgas, juhul kui olnuks põhjust kahtlustada, et Nõukogude Liidu raketid on teel. Vabastamine olnuks ränk.